Smernica pre postup delegácie Slovenskej republiky na  
7. zasadaní Konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní    

A.	Postavenie Slovenskej republiky

   Slovenská republika si plní záväzky vyplývajúce z členstva v Bazilejskom dohovore. V Bratislave je od roku 1997 zriadené regionálne centrum Bazilejského dohovoru pre strednú a východnú Európu, ktoré doteraz zorganizovalo 13 školiacich kurzov pre zástupcov z regiónu strednej a východnej Európy. Z rozpočtu rezortu životného prostredia sú zabezpečované niektoré náklady súvisiace s jeho činnosťou, ako sú priestory centra, mzdové náklady pre pracovníkov centra a základné telekomunikačné poplatky.

   Povinnosťou zmluvných strán Bazilejského dohovoru je prijať legislatívne opatrenia na implementáciu dohovoru a zriadiť kompetentný úrad, ktorý riadi dovoz, vývoz a tranzit nebezpečných odpadov. Okrem toho sú členské krajiny povinné zriadiť tzv. ohniskový bod, ktorý sústreďuje informácie o dovoze, vývoze a tranzite nebezpečných odpadov a v pravidelných intervaloch ich poskytuje sekretariátu Bazilejského dohovoru. Funkciu kompetentného úradu vykonáva Ministerstvo životného prostredia a funkciu ohniskového bodu Slovenská agentúra životného prostredia, Centrum odpadového hospodárstva a environmentálneho manažérstva, Bratislava. Zásady riadenia cezhraničného pohybu odpadov v súlade s Bazilejským dohovorom vrátane zákazu vývozu nebezpečných odpadov do nečlenských štátov OECD sú transponované zákonom č. 223/2001 Z. z. o odpadoch a o zmene a doplnení niektorých zákonov v znení neskorších predpisov, ako aj priamou platnosťou nariadenia Rady (EHS) č. 259/1993 o kontrole a riadení pohybu zásielok v rámci, do a z ES . 

B.	Postup pri rokovaní   

Delegácia Slovenskej republiky na 7. zasadaní Konferencie zmluvných strán Bazilejského dohovoru v zložení Peter Stanko, Oľga Trcková, Dana Lapešová a Katarína Lenková v ťažiskových bodoch programu zaujme nasledovné stanovisko:

1.	Program 7. zasadania Konferencie zmluvných strán Bazilejského dohovoru podľa dokumentu UNEP/CHW.7/1 bude delegáciou Slovenskej republiky podporený.

2.	Návrh pracovného programu pracovnej skupiny Bazilejského dohovoru na roky 2005 – 2006 podľa dokumentu UNEP/CHW.7/. . 
Program pracovnej skupiny, ktorá pravidelne zasadá v období medzi konferenciami, sa bude sústreďovať predovšetkým na témy ako:
•	Program partnerstva Bazilejského dohovoru – poskytnutie usmernenia Sekretariátu Bazilejského dohovoru o prioritách Programu partnerstva a preskúmanie pokroku;  
•	prioritné aktivity Strategického plánu pre implementáciu Bazilejského dohovoru a poskytnutie usmernenia k jeho implementácii; 
•	rozoberanie lodí – preskúmanie pôsobenia spoločnej pracovnej skupiny (Medzinárodná námorná organizácia, Medzinárodná organizácia práce a Bazilejský dohovor) a ukončenie analýzy právnych aspektov rozoberania lodí; 
•	regionálne centrá Bazilejského dohovoru – poskytovať v prípade potreby strategické usmernenie a preskúmať implementáciu Strategického plánu na regionálnej úrovni; 
•	technické usmernenia environmentálne prijateľného nakladania s odpadmi – ukončenie prác na  usmernení pre odpady obsahujúce POPs, usmernení pre recykláciu a opätovné spracovanie kovov a kovových zlúčenín,  pre odpady z povrchovej úpravy kovov  a aktualizácia technického usmernenia pre odpady z domácností.   

        Keďže uvedené témy reflektujú súčasné potreby riešenia problematiky v pôsobnosti Bazilejského dohovoru, s ktorými sú zmluvné strany priebežne oboznamované a eventuálne problémy konzultované, delegácia Slovenskej republiky podporí návrh rozhodnutia k programu pracovnej skupiny.   

3.	Návrh rozhodnutia k rozoberaniu lodí, podľa dokumentu UNEP/CHW.7/19. 
Vypracovanie návrhu rozhodnutia je výsledkom snáh o spoločné riešenie problematiky rozoberania lodí organizáciami Medzinárodnej organizácie práce (ILO), Medzinárodnej námornej organizácie (IMO) a Bazilejského dohovoru, pričom v spolupráci s týmito organizáciami bola vytvorená spoločná pracovná skupina. Jej úlohou je pôsobiť ako platforma pre konzultácie, koordináciu a spoluprácu vo vzťahu k pracovnému programu a aktivitám ILO, IMO a Bazilejského dohovoru ohľadne rozoberania lodí. Svojimi aktivitami má pracovná skupina zabrániť možným duplicitám v práci a prekrývanie zodpovedností a kompetencií medzi týmito troma organizáciami. Na zasadnutí konferencie budú zvolení členovia tejto pracovnej skupiny, pričom za každý región OSN je potrebné zvoliť jedného člena. Zástupcovia regiónu strednej a východnej Európy sa dohodli konsenzom, že by to mal byť zástupca z prímorskej krajiny. Delegácia Slovenskej republiky podporí kandidáta na základe konsenzu krajín V4 a regiónu strednej a východnej Európy.          

4.	Návrh rozhodnutia k pracovnému plánu Programu partnerstva Bazilejského dohovoru podľa dokumentu UNEP/CHW.7/., týkajúci sa spolupráce s environmentálnymi mimovládnymi organizáciami a priemyslom s cieľom vytvorenia strategického partnerstva relevantného pre implementáciu Bazilejského dohovoru. Pracovný plán  je navrhnutý na roky 2005 - 2006, pričom je zameraný na ciele: 
1.	iniciovať v prioritných oblastiach praktické aktivity formou projektov, s osobitným zreteľom na vznik, pohyb a environmentálne prijateľné nakladanie s odpadmi a aktívnu podporu prenosu a používania čistejších technológií; 
2.	rozšírenie finančných prostriedkov na podporu implementácie Bazilejského dohovoru a 
3.	zlepšiť zapojenie a komunikáciu zainteresovaných strán. 
Delegácia Slovenskej republiky bude podporovať daný návrh rozhodnutia.  

5.	Návrh Indie na prijatie dvoch nových položiek odpadov do príloh Bazilejského dohovoru podľa dokumentu UNEP/CHW.7/15. 
India podala návrh na prijatie dvoch položiek odpadov  - A 1190 medené káble obsahujúce olej, uhoľný decht a iné nebezpečné látky do Prílohy VIII – nebezpečné odpady, a B 1115 medené káble iné ako v A 1190 do Prílohy IX Bazilejského dohovoru – nie nebezpečné odpady. Slovenská republika má tieto odpady zaradené podľa Európskeho katalógu odpadov v Katalógu odpadov vo vyhláške č. 284/2001 Z. z. v znení neskorších predpisov. Preto Slovenská republika teoreticky môže akceptovať požiadavku Indie. V súčasnosti ešte prebiehajú konzultácie so zástupcami Európskej komisie o spoločnom postupe členských krajín, pričom predbežne sa predpokladá, že návrh Indie by mohol byť podporený, ak by sa dohodlo na vhodnom znení nových položiek. Keďže ale ešte nie sú známe názory jednotlivých členských krajín Európskej únie, svoju pozíciu bude delegácia konzultovať priamo na zasadnutí konferencie, a bude rozhodnuté v súlade s pozíciou EK.